A környezeti zaj értékeléséről és kezeléséről szóló 2002/49/EK irányelv 2007-től kezdődően stratégiai zajtérkép és zajcsökkentési intézkedési terv készítésének és ötévenkénti felülvizsgálatának kötelezettségét írja elő egyrészt nagyforgalmú közlekedési létesítményekre (fő közutak, vasútvonalak és fő repülőtér), másrészt sűrűn lakott városias területekre (Budapest és vonzáskörzetéhez tartozó 21 település, továbbá 8 vidéki nagyváros). Az irányelvet *a környezeti zaj értékeléséről és kezeléséről* szóló 280/2004. (X. 20.) Korm. rendelet (a továbbiakban: Korm. rendelet) ülteti át a hazai jogrendszerbe.

2007-ben uniós forrás bevonásával a kötelezettség teljesítése megtörtént, a 2012. évre vonatkozó adatszolgáltatás azonban csak késve és részlegesen valósult meg. Az Európai Bizottság felszólítására hazánk a Bizottság által kifogásolt kötelezettségeket csaknem maradéktalanul pótolta, egyedül Budapest és vonzáskörzete 2012. évre vonatkozó zajtérképei és zajcsökkentési intézkedési tervei hiányoznak a teljeskörű feladatteljesítéshez.

A 280/2004. (X. 20.) Korm. rendelet módosításának célja, hogy a túlzottan decentralizált végrehajtást központosítsa, amivel biztosítja a feladat jelenlegi és jövőbeli határidőre történő végrehajtását. A zajtérképezési feladat végrehajtását a települések tekintetében a Korm. rendelet módosítását követően a környezetvédelemért felelős miniszter által kijelölt szerv végzi majd. A kötelezett a fő közutak és vasútvonalak zajtérképének és intézkedési tervének elkészítésére továbbra is a Közlekedéstudományi Intézet Nonprofit Kft. marad. A Korm. rendelet módosítása mellett a Kormány határozatban rögzíti a feladat végrehajtásához szükséges intézkedéseket, biztosítja a forrásokat, valamint kijelöli a felelősöket és a határidőket.

Az intézkedések elfogadása a környezeti zaj értékeléséről és kezeléséről szóló 2002/49/EK irányelv magyarországi végrehajtása tárgyában indított 2016/2014. számú kötelezettségszegési eljárás lezárását biztosítja.